# **светла къртева-данчева**

**централноазиатски шамански мотиви в корейския му-сок**

**(рецензия за получаване на степен професор)**

Рецензент:

Проф. дфн Снежина Гогова

Светла Тодорова Къртева-Данчева завършва в Монголския Държавен университет в Улан Батор специалност монголска филология и втора специалност манджуристика с магистърска степен. От 1984 г. работи в ЦИЕК, като през 1985 г. става асистент по монголски и манджурски език, а през 1991 г. – главен асистент също там. През 1992 г. получава научната и образователна степен “доктор”. През 1995 г. специализира корейско езикознание в Република Корея. През 2001 г. придобива научното звание “доцент” по сравнително корейско и алтайско езикознание.

Доц. д-р Светла Къртева-Данчева е участвала в много научни форуми у нас, Улан Батор и Сеул. Има три публикувани монографии, три учебника и много учебни помагала, Корейско-български речник на лингвистичните термини (2001 г.), 50 статии и студии (от 1990 г. до 2011 г.), редица преводи (от 1994 г. до 2010 г.), 16 съставителства и редакторства. Много от статиите й са приносни за българския читател, тъй като засягат нови и интересни факти от историята и културата на алтайските народи.

Представената за обсъждане тема “Централноазиатски шамански мотиви в корейския *му-сок*” интересува авторката още от 90-те години на ХХ в. Тази тема засяга етногенезиса на корейците и връзката им с алтайските народи от Североизточна Азия и по-конкретно с монголците, манджурците и тунгусите, както и с техните шамански традиции.

Шаманизмът е характерен за корейците още от дълбока древност. Както посочва доц. д-р Къртева-Данчева, още от времето на кралство Шила (57 г. пр.Хр. - 935 г.) в древните писмени паметници “Самсук Саги” (1145 г.) и “Самгук Юса” (1285 г.) се отбелязва как исторически личности изпълняват шамански процедури. Интересна е поемата “Старата шаманка” на средновековния поет Ин-Гю-бо от времето на кралство Корьо (918 - 1392 г.). Шаманизмът *му-сок* съществува и по времето на разпространението на будизма в кралство Чосон (1392 – 1910 г.) и при това е свързан с всички жанрове на изкуството в Корея.

В частта за Алтайския шаманизъм – “Предпоставки за възникване на шаманизма в ранните родови общества на централна Азия и Сибир”, доц. д-р Къртева-Данчева ни запознава с религиозните представи в епохата на матриархата, когато първите шамани са били жени. Шаманизмът се оформя като религия в патриархалното общество и в началния период има семейно-родов характер.

Авторката се спира подробно на мирогледа на алтайските народи в Сибир и Централна Азия и на техните виждания за устройството на вселената, състояща се от три свята: горен, среден и долен. Тя подробно разглежда характерните за тюркоезичните сибирски народи божества и духове на долния свят, духовете на средния свят – стопани на планините, реките, езерата, горите и др. Разкрит е монголският пантеизъм при еджините и са изложени представите за света при манджурите и тунгусите, почитащи горния свят – небето.

Доц. д-р Къртева-Данчева прави съпоставителна характеристика на основните древни култове и обреди на алтайските народи като: култа към небето, култа към земята и водата, култа към майката *Умай*, култа към орела, лебеда, бика и коня, към белия цвят, към огъня. Други култове са тези към *обо*, т.е. към каменните насипи с примитивни светилища, и към ковача. При монголите и сибирските тюрки се извършват жертвоприношения на животни – обреди, започнали с развитието на животновъдството.

Шаманът е централна фигура при осъществяване на връзката между хората и свръхестествените същества от трите свята. Много важен е шаманският произход *утха* при избора на нов шаман, а също така ковашкият произход. Шаманите са делени на бели (добри) (с бяло облекло) и черни (зли).

При обредните заклинания, които често са били поетични произведения, шаманите са общували със своите духове-покровители, свирели са на *хур* и са биели ритмично барабан. Жезълът и огледалото са други задължителни атрибути. Костюмите са с множество апликации – на змия, на риба, на лисица, дракон, тигър, гущер и др. Авторката посочва, че шаманизмът при манджурите и тунгусите има близост с тюркския и монголския.

В частта “*Му-сок* - корейски шаманизъм” доц. д-р Къртева-Данчева спира вниманието си на средновековни хроники. Съставеният през ХV в. летопис “Корьо са” – “История на династия Корьо” дава повече сведения за шаманизма по време на династия Чосон. Най-ранни форми на религиозното виждане са от мезолита и неолита и са свързани със скални рисунки, изобразяващи елени, кръгове и геометрични форми, а също и хора. Това е фетишизиране на камъка с магически и сакрални мотиви.

Авторката отбелязва, че шаманите биват два вида: шамани, обсебени от дадено божество (избрани шамани), и наследствени шамани. Първите страдат в пуберитета от “шаманска болест”, а вторите наследяват призванието от родителите си. Избраните шамани се делят на: *муданг*, избрани от дух (понастоящем в северните и централните части на Корея има шаманки-*муданг*, които лекуват, участват при погребения, гонят злите духове и др.); *тегам* (срещат се в Централна Азия и Сибир); *пхансу* (слепи мъже-гадатели/ясновидци, които с магически заклинания подчиняват духовете), *паксу* и *мьонду*. От наследствените шамани основни са *тангори* и *шимбан*. Шаманът изпълнява определени ритуали, наречени *кут*, свързани с песни, танци и разни истории и легенди. Авторката спира вниманието си на ритуала с жертвоприношения, благодарение на който духовете изпълнят желанията на хората, а хората научават каква е волята на божествата.

*Кут* за хората включва: *кут* за селото, *кут* за семейството, а също и предсватбените ритуали, ритуали за нов дом и ритуала *нок кут* за превеждане духа на покойника в другия свят. Най-важен и дълъг е ритуалът с три етапа – посрещане на божествата, общуване с тях и изпращане. На стр. 81-82 авторката посочва 13 компонента на *Големия кут*, след който следва *Малък* *кут*, поканващ всички демони да опитат от предложените храни и напитки.

*Кут* е комплекс от музика, танци и песни, сред които има речетативи с будистки характер, а също песни-молитви и химни, изпълняват се и драматични представления. Дават се хореографски описания на танцовите стъпки, с които божеството общува с хората.

Представени са атрибутите на корейските шамани: специални костюми с пола *чхима* и блуза *чогори*; меч с извито острие, върху който има изображение на седемте звезди на Голямата мечка; тризъбец; ветрило; коса за сено *чакту*; звънче с дълга дръжка; барабан с форма на пясъчен часовник *чангго*, както и различни музикални инструменти.

Авторката изтъква, че въпреки силното влияние на конфуцианството, будизма и даоизма шаманството запазва своята самобитност и привнася народни шамански елементи в будистките вярвания, довеждайки до появата на тантризма.

Доц. д-р Светла Къртева-Данчева прави съпоставителен анализ между ритуалните практики на алтайския шаманизъм и корейския *му-сок*. Корейските шамани от категорията *те-гам* (големи шамани) свързват името си с двора на Атила, където *кам* е компонент както от титлата на владетелите, така и на шаманите. На базата на Орхонските рунически текстове се вижда, че церемонията за въздигането на хагана е еднаква с церемонията за въздигане на шамана към небето. За шамани *те-гам* при управлението на Хубилай в Китай (ХІІІ в.) съобщава и Марко Поло. Такива шамани се срещат при тунгуските народи нанайци и улчи и при тюркските сибирски народи. Ритуалните предмети, с които са си служили, също са сходни. Огледалата (метални дискове *толи*) при корейците пазят черния дроб и другите вътрешни органи на шамана, а при монголците се използват при гадаене. Разглежда се етимологията на думата *толи*, свързана с “луна”, “отражение”.

Авторката спира вниманието си на корейските каменни насипи *сонгхуангданг* и сходните с тях монголски *обо*, като набляга на важната роля на камъка в древните магическо-тотемни обреди.

Най-известното произведение на народната манджурска литература “Предание за Нишанската шаманка” описва шаманските ритуали в императорския дворец и съдържа молитви и заклинания, както и ритуалната книга “Устав на манджурските жертвоприношения за Небето и духовете”. Според това предание човешката душа има три елемента: “същинска душа”, която напуска човека след смъртта му, “странична душа” – възпроизвеждаща сила, която са намира в постоянно движение, и “външна душа” – носител на други физиологични функции, която след смъртта се отправя към долния свят, но може да получи и ново въплъщение. Последната е наречена *hon*. Тя живее в митичния град Фенду (Фънду) в пров. Съчуан, където според даоистките вярвания е “Царството на мъртвите”.

Доц. д-р Светла Къртева-Данчева изследва погребалните обреди на корейците от края на ХІХ в. и началото на ХХ в. В стаята на покойника трябва да има маса с три чашки ориз, три чашки грахов кисел, три чашки оризова водка, а също и три чифта сламени сандали, три лакътя хартиена материя и три листа хартия, предназначени за трите души. Тази триада е характерна и за алтайския и за корейския шаманизъм. Проследява се ролята на кучето като помощник на шамана, издирващо пътя, по който злите духове отвличат душата.

Авторката отбелязва, че в обредната терминология на корейския *му-сок* и алтайския шаманизъм се наблюдава семантична и етимологична близост. Първата част на термина *му-сок* e китайската дума *у* wū 巫 ‘жрец’, а втората – *сок* e китайската дума sú 俗 ‘традиция’, ‘обичай’. Наименованието *му-данг* за жените-шаманки някои приемат за ‘лъжа’, ‘мамя тълпата’, но по-точно този термин означава ‘храм на вълшебствата’ или ‘свещенослужител в храма на гаданията’.

Шаманският термин *кут*, характерен за много тюркски езици, се приема за ‘душа’. При алтайците с него се означава жизнена сила, способността да се раждат деца, а при киргизите – идол, който охранява добитъка и човека. При корейците *кут* е символ на постигане на щастие и благополучие.

Терминът *кам* се среща в древнотюркските писмени паметници и означава ‘вълшебник’, ‘магьосник’. В тях от VІІІ в. се среща и терминът *боге* (*богу*) със значение ‘шаман’. С *боге* се назовава и ковач (при монголи и тюрки). При тюркските и монголските народи ковач също е *таркан/даркан*, а в корейския език формата t’a е със значение ‘огън’.

Думата шаман (*saman*) съществува в санскрит и пали, но се предполага, че има манджурско-тунгуски произход. На манджурски език корен *sa*- е от глагола *sambi* “зная”, а *ma* + *n* е съществително име, означаващо човек, който “знае”, “умее”, “разбира”.

В заключението си доц. д-р Светла Къртева-Данчева разкрива общото в характеристиките на религиозните системи на тюрки, монголи, манджури и тунгуси, като установява, че в централноазиатския (алтайския) шаманизъм и корейския *му-сок* се наблюдава по-голяма близост с манджурската и тунгуската традиция.

Обобщавайки, искам да посоча следните достойнства на работата доц. д-р Светла Къртева-Данчева, с които тя още веднъж се доказва като много добър специалист и преподавател по алтайски езици и алтайска и корейска литература и култура:

1. Систематичната и задълбочена съпоставка на корейския *му-сок* с алтайския шаманизъм дава богати познания по етнография, фолклор, психология, религиозни и философски вярвания на народите от Североизточна Азия.

2. Направеният от нея лингвистически анализ на термините е много полезен за изтоковедите, занимаващи се с езици от Алтайското и от Тибетско-китайското езиково семейство.

3. Авторката ни запознава с недостатъчно известни за българския читател класически литературни произведения на Корея и Далечния изток.

Завършвайки, искам да призова членовате на комисията от ФКНФ да изберат доц. д-р Светла Къртева-Данчева за професор по алтайска и корейска литература и култура.

